గుల్షన్ ఝా

గుల్షన్ కుమార్ ఝా (జననం 2006 ఫిబ్రవరి 17) నేపాల్ జాతీయ జట్టుకు బౌలరుగా ఆడే క్రికెట్ ఆటగాడు. 15 సంవత్సరాల 212 రోజుల వయసులో అమెరికాతో జరిగిన వన్డే మ్యాచ్‌లో ఆడినప్పుడు ఝా, మూడవ అతి పిన్న వయస్కుడైన వన్డే ఆటగాడిగా నిలిచాడు. 18 సంవత్సరాల వయస్సులో, 20 ఏళ్ల వయసు లోపే 5 వికెట్లు తీసి అదే మ్యాచ్‌లో అర్ధ సెంచరీ సాధించిన మొదటి ఆటగాడిగా, వన్డేలో ఈ ఘనత సాధించిన మొదటి నేపాలీ ఆటగాడిగా నిలిచాడు.

 అంతర్జాతీయ కెరీర్ 
నేపాల్ స్థానిక దేశవాళీ టోర్నమెంట్‌లో బౌలింగ్ ప్రదర్శన తర్వాత, ఝా సోషల్ మీడియాలో వైరల్ సంచలనంగా మారాడు.  దేశీయ టోర్నమెంట్‌లో కేవలం రెండు మ్యాచ్‌లు ఆడిన తర్వాత, ఝా ఒమన్‌లో పాపువా న్యూ గినియాతో జరిగిన సిరీస్ కోసం నేపాల్ వన్డే ఇంటర్నేషనల్ (ODI) జట్టులో చోటు దక్కించుకున్నాడు.  ఒమన్‌లో జరిగిన 2019–2023 ICC క్రికెట్ ప్రపంచ కప్ లీగ్ 2 టోర్నమెంట్‌లో ఆరో రౌండ్ కోసం నేపాల్ జట్టులో కూడా అతను చోటు దక్కించుకున్నాడు.  2021 సెప్టెంబరు 17న యునైటెడ్ స్టేట్స్‌తో జరిగిన మ్యాచ్‌లో నేపాల్ తరపున తన తొలి వన్డే ఆడాడు. అతను U19 ఆసియా కప్ కోసం నేపాల్ U19 జట్టులో కూడా చోటు దక్కించుకున్నాడు. 

2022 ఫిబ్రవరిలో, అతను ఒమన్‌లో జరిగిన 2022 ICC పురుషుల T20 ప్రపంచ కప్ గ్లోబల్ క్వాలిఫైయర్ A టోర్నమెంట్ కోసం నేపాల్ ట్వంటీ20 అంతర్జాతీయ (T20I) జట్టుకు ఎంపికయ్యాడు. 2022 ఫిబ్రవరి 19న ఫిలిప్పీన్స్‌తో జరిగిన మ్యాచ్‌లో నేపాల్ తరపున తన తొలి T20I ఆడాడు.

నేపాల్ జాతీయ క్రికెట్ జట్టు, 2023 లో జరిగిన ఆసియా కప్ లో చోటు దక్కించుకుంది. 2023 ఆగస్టు 30న, నేపాల్ జాతీయ క్రికెట్ జట్టు తొలిసారిగా పాకిస్తాన్‌తో ఆసియా కప్ 2023లో ఆడింది. దీనితో ఆసియా కప్ టోర్నమెంట్‌లో నేపాల్ రంగప్రవేశం చేసింది. తర్వాత, 2023 సెప్టెంబరు 4న, శ్రీలంకలోని పల్లెకెలె క్రికెట్ స్టేడియంలో నేపాల్ భారత్‌తో ఆడింది. ఝా 35 బంతుల్లో మూడు బౌండరీలతో సహా 23 పరుగులు చేసి, మహమ్మద్ సిరాజ్ చేతిలో ఔటయ్యాడు. 2023 నవంబరు 5న జరిగిన ICC T20 ప్రపంచ కప్ క్వాలిఫైయర్‌లో టోర్నమెంట్‌లో ఝా ఉత్తమ యువ ఆటగాడిగా ఎంపికయ్యాడు.

2024 మేలో, 2024 ICC పురుషుల T20 ప్రపంచ కప్ టోర్నమెంట్‌లో నేపాల్‌కు ప్రాతినిధ్యం వహించడానికి ఎంపికయ్యాడు.

 ఫ్రాంచైజ్ క్రికెట్ 

 ఖాట్మండు కింగ్స్ XI : గుల్సన్ ఝా ఎవరెస్ట్ ప్రీమియర్ లీగ్‌లో ఫ్రాంచైజ్ జట్టు అయిన ఖాట్మండు కింగ్స్ XIతో ఆడాడు
 లుంబిని ఆల్ స్టార్స్ : అతను ఎక్కువగా నేపాల్ దేశీయ క్రికెట్‌లోని మరొక ఫ్రాంచైజ్ జట్టు అయిన లుంబిని ఆల్ స్టార్స్‌తో ఆడాడు.
 కర్నాలి యాక్స్ : గుల్సన్ ఝా నేపాల్‌లో ఫ్రాంచైజీ ఆధారిత T20 క్రికెట్ లీగ్ అయిన నేపాల్ ప్రీమియర్ లీగ్ (NPL)లో భాగంగా ఉన్నాడు. అతను NPLలో కర్నాలి యాక్స్ తరపున ఆడాడు. 

 మూలాలు 

వర్గం:నేపాల్ టీ20 క్రికెట్ క్రీడాకారులు
వర్గం:జీవిస్తున్న ప్రజలు
వర్గం:2006 జననాలు